Trump sê kerke is ‘noodsaaklik’Donald Trump, president van die VSA. (Foto: Alex Brandon/AP) Die Amerikaanse president Donald Trump het kerke en ander plekke van aanbidding as “noodsaaklik” verklaar en ŉ beroep op goewerneurs gedoen om kerke toe te laat om te heropen, selfs al is sekere gebiede steeds in ŉ staat van afsondering weens die Covid-19-pandemie. Trump het gedreig om sy presidensiële mag te laat geld sou goewerneurs dié besluit verontagsaam. “Goewerneurs moet die regte ding doen en die baie belangrike en noodsaaklike geloofsinstellings toelaat om nou te open, dié naweek,” het Trump Vrydag gesê. Op ŉ vraag watter gesag Trump het om goewerneurs se besluite te ignoreer, het Kayleigh McEnany, die Withuis-perssekretaris, gesê sy gaan nie ŉ teoretiese vraag beantwoord nie. Trump beywer hom vir ŉ heropening van die VSA terwyl hy probeer om die bittere ekonomiese gevolge – net maande voor ŉ herverkiesing – van die nuwe koronavirus om te keer. Wit, evangeliese Christene is van die president se lojaalste ondersteuners en die Withuis was reg deur die krisis versigtig om na hul belange om te sien. Staatsgesondheidsagentskappe het mense afgeraai om byeenkomste met meer as tien mense by te woon en het Amerikaners aangemoedig om ŉ afstand van ses voet (1,8 m) van mekaar te handhaaf. Kerkdienste was tot dusver groot verspreiders van die nuwe virus. Iemand wat ŉ Moedersdagdiens in die noorde van Kalifornië bygewoon het – in weerwil van die goewerneur se verbod op die byeenkoms – het later positief vir Covid-19 getoets en meer as 180 ander kerkgangers aan die virus blootgestel. Trump het die belang van kerke in talle gemeenskappe benadruk en gesê plekke van aanbidding – kerke, sinagoges en moskees – is noodsaaklike plekke wat noodsaaklike dienste verrig. “Sommige goewerneurs beskou drankwinkels en aborsieklinieke, maar nie die kerk nie, as noodsaaklik. Dis nie reg nie. Ek herstel dus dié ongeregtigheid en verklaar plekke van aanbidding noodsaaklik. “Hierdie is die plekke wat ons samelewing bymekaar en ons mense verenig hou.” Sommige groepe het Trump se stelling verwelkom, terwyl ander dit as onverantwoordelik bestempel het. “Geloof is noodsaaklik en geloofsgemeenskap is nodig, maar nie in ŉ vorm wat die mense wat daaraan deelneem in die gevaar te stel nie. Die virus onderskei nie tussen verskillende soorte byeenkomste nie en die president moet ook nie,” het rabbi Jack Moline, president van die Intergeloofsalliansie, gesê. Die appèlhof het intussen die Kaliforniese goewerneur Gavin Newsom se verbod op kerkdienste bekragtig in ŉ verdeelde uitspraak wat geloofsleiers, wat reeds aanvoer die staat vertrap hulle geloofsvryheid, na verwagting net verder die josie gaan inmaak. Newsom het onderneem om Maandag ŉ plan vir die heropening van kerke voor te lê nadat hy voorheen gesê het die heropening is “net ŉ paar weke ver in die vooruitsig”. Sommige kerke wat hul deure sonder toestemming heropen het, was reeds die bron vir die verspreiding van die nuwe koronavirus. Die VSA het in dié stadium meer as 1,6 miljoen bevestigde Covid-19-gevalle en meer as 98 000 mense in dié land is al weens die nuwe virussiekte dood. Bronne: AP, DPA, Worldometers